அபிலாஷ் ஒரு ஆர்க்கிடெக். வழக்கம்போல காசுண்டாக்குகிற ஓட்டத்தில் மிகுந்த குழப்பத்துடன் இருக்கிறான். அவனுக்குக் காதல் இப்போது கசக்கிறது. எலிசபத் என்கிற எலியின் டார்ச்சர். இப்போ நீ எங்க இருக்கே, சாப்பிட்டியா, தூங்கிட்டியா, இன்டர்வியூக்குப் போகலையா, எத்தனாவது படிக்கட்டுல ஏறிகிட்டிருக்க, எனக்கு வயித்து வலி அதனால முத்தம் குடு... போன்றவைகள் அவனுக்கு எரிச்சலை மூட்டுகின்றன. ஒரு காலத்தில் சூடும் சுவையுமாக இருந்த ஒன்று, இப்போது அவனைப் பொறுத்தவரை ஆறி அடங்கிவிட்டது. நண்பர்களும் விட்டுத்தொலை என்றுதான் உபதேசித்துக் கொண்டிருக்கிறார்கள். அவள் தனது வீட்டுக்கே வந்து விட்டுப்போன குறும்புகள் எல்லாம் ரசிக்கும்படியாய் இல்லை, டூமச்சாகப் போகிறது என்று நினைக்கிறான். அவளைத் தவிர்த்துக்கொண்டே இருக்கிறான்.